10 ቤተሰቡ አቀበታማ በሆኑት ጠመዝማዛ መንገዶች ላይ ሙሉ ቀን ሲጓዝ ከዋለ በኋላ ወደ ሴሎ ተቃረበ። እዚያም በሌሎች ከፍ ያሉ ኮረብታዎች በተከበበ አንድ ኮረብታ ላይ አረፍ አለ። ወደ ሴሎ እየተጠጉ ሲሄዱ ሐና ለይሖዋ በጸሎት ምን እንደምትነግረው ብዙ ሳታስብበት አልቀረችም። እዚያ እንደደረሱም ቤተሰቡ አንድ ላይ ሆኖ ምግብ በላ። ከዚያም ሐና ወዲያውኑ ከቤተሰቡ ተነጥላ ወደ ይሖዋ የማደሪያ ድንኳን አመራች። ሊቀ ካህናቱ ዔሊ በቤተ መቅደሱ መቃን አጠገብ ተቀምጦ ነበር። ይሁን እንጂ ሐና ትኩረት ያደረገችው ለአምላኳ በምታቀርበው ጸሎት ላይ ነበር። በአምላክ የማደሪያ ድንኳን ሆና የምታቀርበው ጸሎት ተሰሚነት እንደሚያገኝ እርግጠኛ ነበረች። ያለችበትን አሳዛኝ ሁኔታ ማንም ሙሉ በሙሉ ሊረዳላት ባይችልም እንኳ በሰማይ ያለው አባቷ እንደሚረዳላት የታወቀ ነው። በልቧ ውስጥ አምቃ የያዘችው ምሬት ፈንቅሏት ስቅስቅ ብላ ማልቀስ ጀመረች።
